Żewġ deċiżjonijiet importanti ( Vialto vs Il-Kummissjoni u Dalli vs Il-Kummissjoni) mill-Qorti tal-Ġustizzja tal-Unjoni Ewropea (QĠUE) żdiedu mal-ġurisprudenza dwar il-protezzjoni tal-interessi finanzjarji tal-UE. It-tnejn kienu jikkonċernaw investigazzjonijiet mill-Uffiċċju Ewropew ta’ Kontra l-Frodi (OLAF).

2.5.3.Investigazzjonijiet tal-OLAF

Iċ-ċifri kkonsolidati dwar l-investigazzjonijiet tal-OLAF fl-2019 ma kinux disponibbli fi żmien l-adozzjoni ta’ dan ir-rapportiżda se jiġu ppubblikati fir-rapport annwali tal-OLAF aktar tard din is-sena.

3.Politiki, miżuri u riżultati kontra l-frodi — Dħul

3.1.Miżuri tal-istituzzjonijiet tal-UE kontra l-frodi – dħul

3.1.1.Assistenza amministrattiva reċiproka

3.1.1.1.Żviluppi leġiżlattivi

Minħabba n-natura transnazzjonali tal-frodi doganali, huwa essenzjali li l-awtoritajiet doganali tal-Istati Membri jikkooperaw ma’ xulxin sabiex jipprevjenu u jinvestigaw ksur tal-leġiżlazzjoni doganali u dik agrikola u jniedu proċedimenti fil-konfront tiegħu.

Ir-Regolament 515/97 dwar l-assistenza amministrattiva reċiproka fi kwistjonijiet doganali huwa l-liġi li tiddefinixxi kif il-korpi amministrattivi fl-Istati Membri għandhom jikkooperaw ma’ xulxin u mal-Kummissjoni Ewropea fil-ġlieda tagħhom kontra l-frodi doganali. Dan iqiegħed enfasi partikolari fuq l-iskambju reċiproku ta’ informazzjoni, inkluża informazzjoni dwar movimenti suspettużi ta’ prodotti u ta’ mezzi ta’ trasport, u postijiet fejn jinħażnu l-prodotti.

Ir-Regolament 1525/2015, li jemenda r-Regolament 515/97, introduċa żewġ bażijiet ta’ data oħra, id-direttorju ta’ Messaġġi dwar l-Istatus tal-Kontejners (CSM) u d-direttorju tal-Importazzjoni, l-Esportazzjoni u t-Tranżitu (IET). Barra minn hekk, dan javvanza l-qafas ta’ kooperazzjoni u jħaffef l-investigazzjonijiet tal-OLAF billi jistabbilixxi skadenzi għall-Istati Membri biex jipprovdu dokumenti relatati ma’ investigazzjonijiet u billi jiffaċilita l-użu ta’ informazzjoni miksuba abbażi ta’ assistenza reċiproka bħala evidenza fi proċedimenti ġudizzjarji nazzjonali.

Fl-2019 beda proċess ta’ evalwazzjoni dwar ir-Regolament 515/97. Wara l-pubblikazzjoni tal-pjan direzzjonali u t-twaqqif ta’ Grupp ta’ Tmexxija Interservizz (ISSG) fil-Kummissjoni, tnediet konsultazzjoni mmirata tal-partijiet ikkonċernati rilevanti biex jiġi evalwat kemm kien utli r-Regolament 515/97 fil-passat fir-rigward tal-prevenzjoni ta’ frodi doganali.

3.1.1.2.Sistema ta’ Informazzjoni għal Kontra l-Frodi (AFIS)

L-AFIS hija terminu ġenerali għal sett ta’ applikazzjonijiet tal-IT kontra l-frodi mħaddma mill-Kummissjoni Ewropea li għandhom l-għan li jkun hemm skambju f’waqtu u sigur ta’ informazzjoni relatata mal-frodi bejn l-amministrazzjonijiet nazzjonali u tal-UE kompetenti, kif ukoll ħżin u analiżi ta’ data rilevanti. Il-Portal AFIS huwa infrastruttura unika u komuni għat-twassil tas-servizzi elenkati fil-paragrafu li jmiss lil madwar 9 000 utent finali rreġistrati fi kważi 1 400 servizz kompetenti mill-Istati Membri, minn pajjiżi terzi sħab, minn organizzazzjonijiet internazzjonali, mis-servizzi tal-Kummissjoni u minn istituzzjonijiet oħra tal-UE. Il-programm AFIS jinkludi żewġ oqsma kbar: assistenza reċiproka fi kwistjonijiet doganali u fil-ġestjoni tal-irregolaritajiet.

L-AFIS jappoġġa l-assistenza reċiproka fi kwistjonijiet doganali bis-sistema ta’ skambju tal-informazzjoni f’ħin reali VOCU (Unità Virtwali ta’ Operazzjonijiet u Koordinazzjoni), użata għal Operazzjonijiet Doganali Konġunti, posta web sigura (AFIS Mail), moduli ta’ skambju ta’ informazzjoni speċifiċi bħal CIS+ (Sistema ta’ Informazzjoni Doganali) u FIDE (Bażi tad-Data għall-Identifikazzjoni ta' Fajls ta’ Investigazzjoni Doganali), bażijiet ta’ data bħall-IET (Direttorju tal-Importazzjoni, l-Esportazzjoni u t-Tranżitu) u CSM (Direttorju tal-Messaġġi dwar l-Istatus tal-Kontejners), għodod ta’ analiżi bħal A-TIS (Sistema tal-Informazzjoni dwar it-Tranżitu ta’ Kontra l-Frodi) u applikazzjonijiet elettroniċi tal-fluss tax-xogħol bħal ToSMA (Applikazzjoni għall-Ġestjoni tas-Sekwestri tat-Tabakk).

L-AFIS jipprovdi wkoll is-Sistema ta’ Ġestjoni tal-Irregolaritajiet (Irregularity Management System, IMS), għodda elettronika sigura li tappoġġa l-ġestjoni u l-analiżi tal-irregolaritajiet u tiffaċilita l-obbligu tal-Istati Membri li jirrappurtaw l-irregolaritajiet identifikati fil-fondi agrikoli, strutturali, ta’ koeżjoni u tas-sajd, fil-Fond għall-Asil, il-Migrazzjoni u l-Integrazzjoni (Asylum, Migration and Integration Fund, AMIF), fl-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (ISF Police), fil-Fond għal Għajnuna Ewropea għall-Persuni l-Aktar fil-Bżonn (Fund for European Aid to the Most Deprived, FEAD), kif ukoll fl-għajnuna ta’ qabel l-adeżjoni.

3.1.1.3.Operazzjonijiet doganali konġunti (JCOs)

Minbarra l-investigazzjonijiet tiegħu dwar il-każijiet ta’ frodi tad-dħul, l-OLAF jikkoordina JCOs fuq skala kbira li jinvolvu sħab operazzjonali tal-UE u mhux tal-UE. Il-JCOs huma azzjonijiet immirati, b’tul ta’ żmien limitat, li għandhom l-għan li jiġġieldu l-frodi u l-kuntrabandu ta’ merkanzija sensittiva f’żoni speċifiċi li jinsabu f’riskju u/jew f’rotot kummerċjali identifikati.

Fl-2019, l-OLAF kien involut fi 13-il JCO, li minnhom tnejn kienu mmexxija mill-OLAF. Il-bqija ġew koorganizzati jew appoġġati mill-OLAF f’kooperazzjoni mal-Istati Membri (il-Belġju, Franza u l-Polonja), il-Europol, FRONTEX, il-Missjoni tal-Unjoni Ewropea ta' Assistenza fil-Fruntieri għall-Moldova u l-Ukrajna (European Union Border Assistance Mission to Moldova and Ukraine, EUBAM) jew it-Tim ta’ Esperti dwar il-Fruntieri tal-Art fil-Lvant u x-Xlokk (Customs Eastern and South Eastern Land Border Expert Team, CELBET).

Minbarra li jipprovdi l-appoġġ meħtieġ għall-pajjiżi involuti biex iwettqu azzjonijiet ikkoordinati permezz tal-infrastruttura teknika permanenti, l-għodod tal-IT u ta’ komunikazzjoni tiegħu, l-OLAF jipprovdi wkoll analiżi strateġika, appoġġ amministrattiv u finanzjarju.